Document ID: 31995R1643

Uredba Sveta (ES) št. 1643/95
z dne 29. junija 1995
o spremembah Uredbe (ES) št. 2062/94 o ustanovitvi Evropske agencije za varnost in zdravje pri delu
SVET EVROPSKE UNIJE JE
ob upoštevanju Pogodbe o ustanovitvi Evropske skupnosti in zlasti člena 235 Pogodbe,
ob upoštevanju predloga Komisije,
ob upoštevanju mnenja Evropskega parlamenta [1],
ob upoštevanju mnenja Ekonomsko-socialnega odbora [2],
ker je treba spremeniti sestavo upravnega odbora Evropske agencije za varnost in zdravje pri delu glede zastopanosti organizacij delodajalcev in delojemalcev;
ker je treba sestavo omenjenega upravnega odbora prilagoditi, tako da se upošteva pristop Avstrije, Finske in Švedske;
ker je torej treba spremeniti Uredbo Sveta (ES) št. 2062/94 z dne 18. julija 1994 o ustanovitvi Evropske agencije za varnost in zdravje pri delu [3];
ker, za sprejetje te uredbe, Pogodba ne daje pooblastil razen tistih iz člena 235,
SPREJEL NASLEDNJO UREDBO:
Člen 1
Uredba (ES) št. 2062/94 se spremeni:
1. V prvem pododstavku člena 4(2) se besedilo "te uredbe" nadomesti z "Uredbe (ES) št. 1643/95".
2. Člen 8 se nadomesti z naslednjim:
"Člen 8
Upravni odbor
1. Agencija ima upravni odbor z oseminštiridesetimi člani, od katerih:
(a) petnajst članov zastopa vlade držav članic;
(b) petnajst članov zastopa organizacije delodajalcev;
(c) petnajst članov zastopa organizacije delojemalcev;
(d) trije člani zastopajo Komisijo.
2. Člane iz odstavka 1(a), (b) in (c) imenuje Svet tako, da ima vsaka država članica enega člana v vsaki zgoraj omenjeni skupini.
Člane iz odstavka 1(b) in (c) imenuje tako, da ima vsaka država članica enega člana v vsaki skupini, izmed članov in njihovih namestnikov, ki zastopajo organizacije delodajalcev in delojemalcev v Svetovalnem odboru za varnost, higieno in varovanje zdravja pri delu, ustanovljenem s Sklepom 74/325/EGS [4], na predlog skupin teh članov Odbora in namestnikov.
Svet istočasno in pod enakimi pogoji kot člane imenuje namestnike, ki na sestankih upravnega odbora sodelujejo le, če je član odsoten ali kakor določa poslovnik.
Komisija imenuje člane, ki jo zastopajo, in njihove namestnike.
3. Mandat članov upravnega odbora traja tri leta. Mandat je podaljšljiv.
Po koncu mandata ali v primeru odstopa opravljajo člani svojo funkcijo do ponovnega imenovanja ali do zamenjave.
4. Upravni odbor izvoli med svojimi člani predsednika in tri podpredsednike za dobo enega leta.
5. Predsednik skliče upravni odbor najmanj dvakrat letno in na zahtevo vsaj polovice članov.
6. Upravni odbor sprejema odločitve z dvotretjinsko večino glasov.
Člani iz odstavka 1(a) imajo po dva glasova.
Člani iz odstavka 1(b), (c) in (d) imajo po en glas.
Namestniki nimajo pravice glasovati, razen če je član odsoten.
7. Predsednik upravnega odbora in direktor Evropske fundacije za zboljšanje življenjskih in delovnih razmer lahko prisostvujeta sestankom upravnega odbora kot opazovalca.
8. Upravni odbor sprejme poslovnik, ki začne veljati, ko ga odobri Svet potem, ko dobi mnenje Komisije."
3. V četrtem pododstavku člena 10(1) se besedilo "te uredbe" nadomesti z "Uredbe (ES) št. 1643/95".
Člen 2
Ta uredba začne veljati tretji dan po objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Luxembourgu, 29. junija 1995

Labels: 13
4
9